2. ปัจจัยความเสี่ยง

ถึงแม้ว่าสภาวะเศรษฐกิจภายในประเทศไทยเริ่มมีการฟื้นตัวดีขึ้นในครึ่งปีแรกของปี 2554
แต่การเกิดอุทกภัยอย่างรุนแรงในช่วงปลายปี
รวมทั้งสภาวะเศรษฐกิจโลกยังคงได้รับผลกระทบจากปัญหาหนี้สาธารณะในกลุ่มสหภาพยุโรปทั้งในทางตรงและทางอ้อม
อาจมีผลต่อการดำเนินงานให้บรรลุวัตถุประสงค์และเป้าหมายของบริษัทได้
บริษัทจึงได้มีการติดตามสถานการณ์และปัจจัยเสี่ยงต่างๆ อย่างใกล้ชิดและต่อเนื่อง
รวมทั้งได้ทำการประเมินผลกระทบที่อาจจะเกิดขึ้นต่อบริษัททั้งในระยะสั้นและระยะยาว
เพื่อใช้เป็นแนวทางในการบริหารจัดการกับความเสี่ยงต่างๆ เหล่านั้น

ในการบริหารจัดการความเสี่ยงของบริษัท บริษัทได้ดำเนินตามกรอบการบริหารความเสี่ยงของ
COSO ERM Framework
โดยบริษัทได้มีการจัดตั้งคณะอนุกรรมการบริหารความเสี่ยงเพื่อพิจารณาเกี่ยวกับปัจจัยเสี่ยงต่างๆของบริษัท
ตลอดจนพิจารณาแนวทางในการบริหารจัดการความเสี่ยงเหล่านั้น
เพื่อให้ความเสี่ยงเหล่านั้นอยู่ในระดับที่ยอมรับได้ (Risk Appetite)
และได้กำหนดให้ทุกหน่วยงานในบริษัทในฐานะเจ้าของความเสี่ยง (Risk Owner)
มีหน้าที่ในการกำกับดูแลและบริหารความเสี่ยงที่อยู่ในความรับผิดชอบของตน
ปัจจัยเสี่ยงหลักที่บริษัทพิจารณาว่าถ้าบริษัทไม่มีการบริหารจัดการที่ดีจะส่งผลกระทบต่อบริษัท
สามารถสรุปพอสังเขปดังนี้

1.  ความเสี่ยงด้านกลยุทธ์

    1.  ความแปรปรวนของภูมิอากาศและสภาวะแวดล้อม

ปัจจุบันภูมิอากาศทั่วโลกมีความแปรปรวน ซึ่งเป็นผลจากปรากฏการณ์เอลนีโญ (El Nino)
และลานีญา (La Nina) ทำให้เกิดภัยพิบัติทั้งจากน้ำท่วมหรือความแห้งแล้ง
ภัยพิบัติทางธรรมชาติเหล่านี้ได้ทวีความรุนแรง และเกิดขึ้นบ่อยครั้งกว่าในอดีต
ทำให้มีผลกระทบต่อระบบนิเวศน์
และเกิดความเสียหายต่อการเกษตรทั้งปริมาณผลผลิตทางการเกษตรและการเลี้ยงสัตว์ การผลิต
การขนส่ง ตลอดจนราคาสินค้าและการบริโภค
ในฐานะที่บริษัทเป็นทั้งผู้ผลิตสินค้าทางการเกษตรและอาหาร
ซึ่งต้องใช้สินค้าทางการเกษตรเป็นวัตถุดิบในการผลิต
การแปรปรวนของภูมิอากาศและสภาวะแวดล้อมจึงเป็นความเสี่ยงสำคัญที่เกิดจากปัจจัยภายนอกที่บริษัทไม่สามารถหลีกเลี่ยงและขจัดออกไปได้
ดังนั้นบริษัทต้องมีการติดตามอย่างใกล้ชิดเพื่อให้สามารถแก้ไขปัญหาต่างๆ ได้ทันเวลา
อันจะทำให้ความเสียหายต่างๆ ลดลง

  การบริหารความเสี่ยง

บริษัทได้มีการบริหารจัดการเพื่อลดความเสี่ยงที่เกิดจากภัยธรรมชาติ
โดยทำการสำรวจพื้นที่ในการจัดตั้งฟาร์ม/โรงงาน ให้อยู่ในบริเวณที่เหมาะสม
ออกแบบฟาร์มให้มีระบบการเลี้ยงที่ทันสมัยเพื่อลดปัญหาในการเลี้ยงถ้าเกิดสภาวะอากาศแปรปรวน
มีคณะกรรมการบริหารงานภายใต้สภาวะวิกฤติ (Crisis Management Team)
เพื่อให้สามารถบริหารจัดการในกรณีที่เกิดสภาวะวิกฤติได้ จัดทำแผนฉุกเฉินในกรณีที่เกิดภัยพิบัติต่างๆ
เพื่อให้สามารถปรับตัวและเตรียมการได้อย่างทันเวลา เพื่อลดความเสียหายของบริษัท และพนักงาน
นอกจากนั้น
ยังทำการติดตามข้อมูลสภาวะภูมิอากาศอย่างใกล้ชิดและต่อเนื่องเพื่อให้มีข้อมูลในการคาดการณ์ผลผลิตทางการเกษตรทั่วโลกที่ใกล้เคียงความจริง

2.  การเปลี่ยนแปลงพฤติกรรมของผู้บริโภค

การเปลี่ยนแปลงในสภาพสังคม โครงสร้างประชากร สภาวะเศรษฐกิจ และลักษณะทางภูมิศาสตร์
ย่อมส่งผลกระทบต่อพฤติกรรมในการบริโภคสินค้าให้มีการเปลี่ยนแปลงไป
การเปลี่ยนแปลงพฤติกรรมของผู้บริโภคดังกล่าวย่อมส่งผลกระทบต่อการพัฒนาผลิตภัณฑ์
และบริการของบริษัท
ซึ่งจะมีผลต่อการเติบโตของบริษัทในฐานะผู้ผลิตอาหารรายสำคัญที่มีการจัดจำหน่ายทั้งในประเทศ
และต่างประเทศทั่วโลก

  การบริหารความเสี่ยง

บริษัทได้ทำการศึกษาและติดตามแนวโน้มการเปลี่ยนแปลงพฤติกรรมและความพึงพอใจของผู้บริโภค
ทั้งในประเทศ และต่างประเทศ เพื่อให้บริษัทสามารถปรับปรุงการวางแผนพัฒนาผลิตภัณฑ์และบริการ
และการตลาด เพื่อตอบสนองต่อความต้องการของผู้บริโภคได้อย่างเหมาะสม

2.1.3 การลงทุนและการดำเนินงานในต่างประเทศ

บริษัทได้มีการขยายการดำเนินงานไปยังประเทศต่างๆ ทั่วโลก
โดยมีการศึกษาและวิเคราะห์อย่างละเอียดรอบคอบในการลงทุนแต่ละครั้ง ในปี 2554
บริษัทมีรายได้จากกิจการต่างประเทศคิดเป็นร้อยละ 25 ของยอดขายรวม
(ดูรายละเอียดเพิ่มเติมของเงินลงทุนในต่างประเทศของบริษัท ในหมายเหตุประกอบงบการเงินข้อ
10 เงินลงทุนในบริษัทย่อย สำหรับปีสิ้นสุดวันที่ 31 ธันวาคม 2554)
การขยายการดำเนินงานไปยังต่างประเทศเป็นการเพิ่มโอกาสทางธุรกิจ
และยังเป็นการกระจายความเสี่ยงที่เกิดจากการกระจุกตัวการลงทุน อย่างไรก็ตาม
การลงทุนในต่างประเทศทำให้บริษัทอาจได้รับผลกระทบจากการเปลี่ยนแปลงต่างๆ
ของแต่ละประเทศที่บริษัทเข้าไปลงทุนที่สำคัญ ได้แก่ ด้านกฎหมาย ด้านการเมือง เศรษฐกิจ
ด้านแรงงาน รวมทั้งการเปลี่ยนแปลงของอัตราแลกเปลี่ยนเงินตราต่างประเทศ เป็นต้น
ผลกระทบจากสิ่งต่างๆ ที่บริษัทไม่สามารถควบคุมได้เหล่านี้
อาจส่งผลให้ผลการดำเนินงานในแต่ละประเทศไม่เป็นไปตามเป้าหมายที่บริษัทกำหนดไว้

  การบริหารความเสี่ยง

บริษัทได้มีการกำหนดนโยบายการลงทุนในแต่ละประเทศไว้อย่างชัดเจน
และทำการศึกษาความเป็นไปได้ของการลงทุนในแต่ละประเทศอย่างละเอียดรอบคอบก่อนที่จะเข้าไปทำการลงทุนในประเทศนั้นๆ
ทำการติดตามดูแลการดำเนินงานอย่างใกล้ชิด โดยการแต่งตั้งตัวแทนกรรมการผู้จัดการ
และผู้บริหารทางการเงินเข้าไปดูแลการดำเนินงานในแต่ละประเทศ
บริษัทได้มีการติดตามผลกระทบจากปัจจัยต่างๆ ตามที่กล่าวข้างต้นอย่างสม่ำเสมอ นอกจากนั้น
บริษัทยังมีหน่วยงานที่คอยติดตามเกี่ยวกับการเปลี่ยนแปลงทางกฎหมาย
และกฎระเบียบทางการค้าของแต่ละประเทศ เพื่อให้ข้อมูลข่าวสารแก่ผู้บริหารในแต่ละประเทศ
รวมทั้งได้มีการจัดประชุมผู้บริหารในต่างประเทศที่ประเทศไทยอย่างน้อยทุก 6 เดือน
เพื่อพิจารณาผลการดำเนินงานและพิจารณาปรับปรุงการดำเนินงานเพื่อให้ผลการดำเนินงานในแต่ละประเทศเป็นไปตามเป้าหมายที่กำหนดไว้

2.2 ความเสี่ยงด้านการดำเนินงาน

2.2.1 ความปลอดภัย และคุณภาพของสินค้า

บริษัทมีชื่อเสียงในฐานะผู้ผลิตอาหารชั้นนำ ความสด สะอาด
และความปลอดภัยของสินค้าเนื้อสัตว์และอาหารที่บริษัทผลิต
เป็นส่วนสำคัญในการสร้างความเชื่อมั่นของผู้บริโภคต่อคุณภาพผลิตภัณฑ์ของบริษัท
และเป็นส่วนหนึ่งที่ทำให้บริษัทเป็นผู้นำในการผลิตสินค้าเนื้อสัตว์และอาหารในตลาดโลก
บริษัทคำนึงถึงความเสี่ยงในเรื่องความปลอดภัยของอาหารที่อาจเกิดขึ้นจากการที่มีสินค้าเน่าเสีย
หรือมีสารปนเปื้อนในสินค้า ซึ่งอาจเกิดขึ้นได้ตลอดทั้งกระบวนการผลิต การขนส่ง
การจัดเก็บจนกระทั่งถึงมือผู้บริโภค ดังนั้น
บริษัทจำเป็นอย่างยิ่งต้องจัดให้มีกระบวนการทำงานที่มั่นใจได้ว่าผู้บริโภคสินค้าของบริษัทจะได้บริโภคสินค้าที่มีความสด
สะอาด และปลอดภัย

  การบริหารความเสี่ยง

บริษัทได้มีการจัดให้มีกระบวนการผลิตที่เป็นมาตรฐานสากล มีการตรวจสอบย้อนกลับ
และการรับประกันคุณภาพ (Quality Assurance)
โดยทำการควบคุมคุณภาพสินค้าตั้งแต่การเลือกวัตถุดิบที่มาใช้ในการผลิต การตรวจรับวัตถุดิบ
กระบวนการผลิต การออกแบบบรรจุภัณฑ์ การบรรจุหีบห่อ การขนส่ง
จนกระทั่งถึงการจัดเก็บสินค้าที่ผู้จัดจำหน่ายก่อนถึงมือผู้บริโภค ให้เป็นไปตามมาตรฐานที่กำหนดไว้
รวมทั้งมีการจัดการให้มีการตอบสนองต่อข้อร้องเรียน หรือการเรียกคืนสินค้า (Product Recall)
ในกรณีที่จำเป็นอย่างรวดเร็ว เพื่อความปลอดภัยของผู้บริโภค

2.2.2 การเกิดโรคระบาดต่างๆ ในสัตว์

แม้ว่าโรคระบาดต่างๆ ที่เกิดขึ้นในสัตว์ ส่วนใหญ่อาจไม่สามารถติดต่อถึงคนได้
แต่การเกิดโรคระบาดในสัตว์ก็สร้างความตื่นตระหนกและความเชื่อมั่นในความปลอดภัยของการบริโภคเนื้อสัตว์
ทำให้มีการบริโภคลดลงได้และส่งผลกระทบโดยตรงต่อการดำเนินงานของบริษัท
ในฐานะที่บริษัทเป็นผู้นำในการผลิตและส่งออกเนื้อสัตว์ รวมทั้งอาหารแปรรูปทั้งในประเทศ
และต่างประเทศ
บริษัทจึงมีความเสี่ยงในกรณีที่มีการเกิดโรคระบาดในสัตว์ซึ่งอาจมิใช่การระบาดเฉพาะในประเทศเท่านั้น
ยังอาจเกิดโรคระบาดในต่างประเทศได้อีกด้วย

  การบริหารความเสี่ยง

บริษัทได้มีการติดตาม ดูแล และเฝ้าระวังการเกิดโรคระบาดในสัตว์ทั้งในประเทศและต่างประเทศ
ให้มีการศึกษา ค้นคว้า วิจัย และปรับปรุงเทคโนโลยีการเลี้ยงสัตว์ การจัดการฟาร์ม สุขาภิบาล
การดูแลสัตว์อย่างต่อเนื่อง ทั้งในส่วนฟาร์มของบริษัทเอง
หรือฟาร์มของเกษตรกรคู่สัญญาให้มีการจัดการฟาร์มตามมาตรฐานการจัดการฟาร์มที่กำหนดโดยหน่วยงานของรัฐที่มีหน้าที่กำกับดูแล
นอกจากนั้น บริษัทยังได้จัดให้มีสัตวบาลในการดูแลและให้คำปรึกษาแก่เกษตรกรตลอดเวลา
เพื่อให้มั่นใจว่าเกษตรกรคู่สัญญาได้ทำการเลี้ยงสัตว์ให้ได้ตามมาตรฐานและมีการควบคุมดูแลโรคตามมาตรฐานของทางการและของบริษัท
นอกจากนี้บริษัทยังได้มีการพัฒนาบุคลากรของบริษัทให้มีความรู้
ความเข้าใจเกี่ยวกับการระบาดของโรคให้ทันสมัยตลอดเวลา
รวมทั้งมีการประเมินหาปัจจัยเสี่ยงของการเกิดโรคระบาด ตลอดจนการจัดทำการเตือนภัยล่วงหน้า
(Early Warning) เพื่อป้องกันการเกิดโรคระบาดไม่ให้เกิดการแพร่กระจาย

2.2.3 ประสิทธิภาพในการบริหารจัดการด้านห่วงโซ่อุปทาน

การที่จะบรรลุถึงเป้าหมายกำไรของบริษัท มิได้มีแต่การเพิ่มในส่วนของยอดขายเท่านั้น
การบริหารการจัดการต้นทุน การเพิ่มผลผลิต (Productivity)
และการจัดการด้านห่วงโซ่อุปทานเป็นปัจจัยสำคัญในการเพิ่มมูลค่าของกิจการ
หากบริษัทขาดประสิทธิภาพ หรือขาดบูรณาการในการดำเนินกิจกรรมตั้งแต่การพยากรณ์ยอดขาย
การวางแผนการผลิต การจัดซื้อ การจัดการคลังสินค้าตลอดจนการจัดส่งสินค้าให้ลูกค้า
ย่อมก่อให้เกิดต้นทุนการผลิตที่เพิ่มสูงขึ้นโดยไม่จำเป็น รวมทั้งอาจมีผลกระทบต่อคุณภาพของสินค้า
ซึ่งอาจทำให้เกิดการสูญเสียความสามารถในการแข่งขันได้

  การบริหารความเสี่ยง

บริษัทตระหนักถึงความสำคัญของการบริหารห่วงโซ่อุปทานในการสร้างมูลค่า (Value Chain)
ของบริษัท บริษัทจึงได้มีการบริหารจัดการ โดยใช้เทคโนโลยีเข้ามาช่วยเพื่อให้มีการวิเคราะห์
การวางแผน และการตัดสินใจต่างๆ ทำให้บริษัทสามารถปรับปรุงกระบวนการทำงานอย่างต่อเนื่อง
เพื่อให้เกิดประสิทธิภาพสูงสุดในการปฏิบัติงาน

2.2.4 ความผันผวนของราคาสินค้าโภคภัณฑ์

-   ความผันผวนของราคาวัตถุดิบที่ใช้ในการผลิตอาหารสัตว์

เนื่องจากวัตถุดิบหลักในการผลิตอาหารสัตว์เป็นสินค้าโภคภัณฑ์ เช่น ข้าวโพด กากถั่วเหลือง
และปลาป่น เป็นต้น มีความผันผวนของราคา ซึ่งมีผลกระทบต่อต้นทุนการผลิตสินค้าต่างๆ ของบริษัท
ความผันผวนดังกล่าวเกิดขึ้นจากปัจจัยต่างๆ ทั้งในประเทศและต่างประเทศ เช่น
สภาวะอากาศที่แปรปรวน การนำวัตถุดิบบางประเภทไปใช้ในการผลิตพลังงานทดแทน
รวมถึงการเก็งกำไรในตลาดซื้อขายสินค้าโภคภัณฑ์ล่วงหน้า ปัจจัยต่างๆ
เหล่านี้เป็นปัจจัยที่บริษัทไม่สามารถควบคุมได้
และหากบริษัทไม่ได้มีการบริหารจัดการความเสี่ยงในเรื่องความผันผวนของราคาสินค้าโภคภัณฑ์ย่อมส่งผลกระทบต่อผลการดำเนินงานของบริษัทได้

  การบริหารความเสี่ยง

บริษัทมีหน่วยงานกลางที่ทำหน้าที่ในการจัดซื้อจัดหาโดยเฉพาะ
เพื่อสรรหาแหล่งวัตถุดิบที่มีคุณภาพและปริมาณที่เพียงพอ
ตลอดจนทำหน้าที่ในการติดตามความเคลื่อนไหวและแนวโน้มของตลาดสินค้าโภคภัณฑ์อย่างใกล้ชิด
นอกจากนี้ยังมีหน่วยงานวิจัยในการวิจัยหาวัตถุดิบทดแทนที่มีคุณภาพเท่าเทียมมาใช้ในการผลิต
รวมทั้งมีการใช้อนุพันธ์ทางการเงินในการบริหารความเสี่ยงจากความผันผวนของราคาสินค้าโภคภัณฑ์อีกด้วย

-   ความผันผวนของราคาสัตว์มีชีวิตและสินค้าเนื้อสัตว์

ธุรกิจของบริษัทส่วนที่เกี่ยวข้องกับการเลี้ยงสัตว์ ซึ่งสินค้าหลักได้แก่สัตว์มีชีวิต และเนื้อสัตว์
ราคาของสินค้าประเภทดังกล่าวถูกกำหนดโดยปัจจัยต่างๆที่มีผลกระทบต่ออุปสงค์และอุปทานของตลาด
เช่น ความต้องการและกำลังซื้อของผู้บริโภค ปริมาณผลผลิตที่ออกสู่ท้องตลาด เป็นต้น
การที่ราคาสินค้ามีความผันผวนย่อมส่งผลกระทบต่อรายได้และผลการดำเนินงานของบริษัท

  การบริหารความเสี่ยง

บริษัทได้มีการบริหารจัดการความเสี่ยงจากความผันผวนของราคาสัตว์มีชิวิตและเนื้อสัตว์
โดยมีหน่วยงานที่รับผิดชอบในการประเมินสถานการณ์ล่วงหน้าและการติดตามสถานการณ์ต่างๆ
ที่อาจส่งผลกระทบต่อราคาสัตว์มีชีวิตและเนื้อสัตว์อย่างใกล้ชิด
รวมทั้งปัจจุบันมีการขยายการลงทุนไปยังประเทศต่างๆ
และดำเนินการปรับสัดส่วนการขายสินค้าที่มีความผันผวนทางด้านราคาให้ลดลง
และเพิ่มสัดส่วนการขายสินค้าที่มีมูลค่าเพิ่มขึ้น (Value Added Products)
ประเภทผลิตภัณฑ์อาหารแปรรูป
ตลอดจนสร้างตราสินค้าของบริษัทและมีช่องทางการจำหน่ายสินค้าของบริษัทเอง เช่น ธุรกิจห้าดาว
และ CP Fresh Mart

2.3 ความเสี่ยงด้านการเงิน / การรายงานทางการเงิน

2.3.1 ความผันผวนของอัตราแลกเปลี่ยนเงินตราต่างประเทศ

เนื่องจากบริษัทมีรายการค้าที่เป็นเงินตราต่างประเทศทั้งที่เป็นการส่งออกและการนำเข้า
โดยมีมูลค่าการส่งออกสินค้าไปจำหน่ายในต่างประเทศเป็นจำนวน 28,591 ล้านบาท หรือร้อยละ
14 ของรายได้จากการขายรวม และมีมูลค่าการนำเข้าวัตถุดิบจำนวน 16,749 ล้านบาท
หรือร้อยละ 10 ของต้นทุนขายรวม นอกจากนั้นมีการนำเข้าเครื่องจักร
วัสดุอุปกรณ์บางส่วนจากต่างประเทศ และมีการลงทุนในต่างประเทศ
ซึ่งจากกิจกรรมการดำเนินงานดังกล่าวบริษัทอาจได้รับผลกระทบจากความผันผวนของอัตราแลกเปลี่ยนเงินตราต่างประเทศ
ซึ่งจะส่งผลต่อผลการดำเนินงานของบริษัทอาจไม่บรรลุตามเป้าหมายที่กำหนดไว้

  การบริหารความเสี่ยง

บริษัทและบริษัทย่อยในต่างประเทศได้มีการบริหารจัดการความเสี่ยงโดยการใช้เครื่องมือทางการเงิน
(Derivatives) ต่างๆ
โดยบริษัทได้กำหนดนโยบายในการทำสัญญาซื้อขายเงินตราต่างประเทศล่วงหน้าแบบเต็มจำนวน
(Fully Hedge)
เพื่อเป็นการคุ้มครองความเสี่ยงที่เกิดจากความผันผวนของอัตราแลกเปลี่ยนเงินตราต่างประเทศเพื่อให้ความเสี่ยงคงเหลืออยู่ในระดับที่ยอมรับได้
ถึงแม้ว่าบริษัทมีการใช้เครื่องมือทางการเงินในการบริหารจัดการ
แต่ความเสี่ยงจากอัตราแลกเปลี่ยน มิได้สามารถขจัดความเสี่ยงให้หมดไปได้
เนื่องจากอัตราแลกเปลี่ยนไม่สามารถพยากรณ์ได้อย่างแม่นยำ ณ
วันที่จัดทำสัญญาซื้อขายเงินตราต่างประเทศล่วงหน้าได้
นอกจากเพื่อจัดการความเสี่ยงจากอัตราแลกเปลี่ยน
การทำสัญญาดังกล่าวส่งผลให้บริษัทสามารถทราบถึงราคาและต้นทุนในรูปของสกุลเงินบาทได้อย่างแน่นอน
เพื่อช่วยให้การกำหนดราคาขายมีประสิทธิผลมากยิ่งขึ้น นอกจากนี้
เพื่อลดความเสี่ยงเกี่ยวกับการอ้างอิงเงินสกุลใดสกุลหนึ่งเท่านั้น
บริษัทได้การกำหนดนโยบายในการปรับเปลี่ยนค่าเงินสกุลที่ใช้ในการทำธุรกรรมกับบริษัทให้เป็นเงินสกุลอื่นนอกเหนือจากเงินดอลลาร์สหรัฐฯ

2.3.2 ความผันผวนของอัตราดอกเบี้ย

บริษัทมีเงินกู้ที่มีอัตราดอกเบี้ยลอยตัวจำนวนร้อยละ 6.3 ของยอดเงินกู้รวมทั้งหมด
ซึ่งทำให้บริษัทมีความเสี่ยงจากอัตราดอกเบี้ยที่เกิดจากการเปลี่ยนแปลงของอัตราดอกเบี้ยในท้องตลาด
ซึ่งจะส่งผลกระทบต่อผลการดำเนินงาน และกระแสเงินสดของบริษัท

  การบริหารความเสี่ยง

บริษัทมีการติดตามความเคลื่อนไหวในตลาดเงินและแนวโน้มของอัตราดอกเบี้ยในท้องตลาด
เพื่อใช้ในการพิจารณาบริหารจัดการความเสี่ยงที่เกิดจากการเปลี่ยนแปลงอัตราดอกเบี้ย ตลอดจน
มีการใช้อัตราดอกเบี้ยคงที่
เพื่อให้บริษัทสามารถที่จะประมาณการกระแสเงินสดของค่าใช้จ่ายเงินกู้ได้ตลอดอายุสัญญาเงินกู้
รวมทั้งมีการใช้เครื่องมือทางการเงินประเภทตราสารอนุพันธ์ ได้แก่สัญญาแลกเปลี่ยนอัตราดอกเบี้ย
(Interest Rate Swap) ในการบริหารจัดการ
เพื่อให้บริษัทมีต้นทุนทางการเงินให้เหมาะสมตามสภาวะตลาด ณ ขณะนั้น

2.4 ความเสี่ยงด้านกฎหมาย และระเบียบทางการค้า

บริษัทดำเนินธุรกิจทั้งใน และต่างประเทศ ภายใต้กฎหมายและนโยบายภาครัฐทั้งใน
และต่างประเทศมาโดยตลอด อาทิ กฎหมายคุ้มครองผู้บริโภค
กฏหมายที่เกี่ยวข้องกับความปลอดภัยของอาหาร และสถานประกอบการ
และกฏหมายที่เกี่ยวข้องกับการใช้คอมพิวเตอร์ เป็นต้น
ซึ่งส่งผลต่อการปรับปรุงกระบวนการทำงานของบริษัทให้รองรับการปฏิบัติตามกฎหมายต่างๆ
นอกจากนี้ บริษัทยังเผชิญกับการกีดกันทางการค้าระหว่างประเทศ
โดยผ่านทั้งมาตรการด้านภาษีศุลกากร (Tariff Barriers) และ มาตรการที่มิใช่ภาษีศุลการกร
(Non-tariff barriers) ซึ่งมาตรการที่มิใช่ภาษีนี้
ได้ถูกใช้และมีบทบาทมากขึ้นในการปกป้องอุตสาหกรรมภายในประเทศต่างๆ ทั้งประเทศที่พัฒนาแล้ว
และกำลังพัฒนา ซึ่งย่อมส่งผลกระทบต่อการส่งออก และการดำเนินงานของบริษัท

  การบริหารความเสี่ยง

บริษัทจัดให้มีหน่วยงานและบุคคลากรที่เกี่ยวข้องโดยเฉพาะและมีความชำนาญในแต่ละเรื่อง
เพื่อติดตามการเปลี่ยนแปลงของกฎหมาย และกฎระเบียบทางการค้า รวมทั้งแนวโน้มของกฎหมาย
มาตรการกีดกันทางการค้าในแต่ละประเทศ เพื่อให้มีข้อมูลที่ถูกต้องชัดเจน ทันต่อเหตุการณ์
ในการวางแผนกลยุทธ์ที่เหมาะสม ตลอดจนมีการให้ความรู้ให้แก่บุคลากรเกี่ยวกับกฎหมายต่างๆ
ที่เกี่ยวข้องในการประกอบธุรกิจ ตลอดจนมีการกำกับดูแลให้มีการปฏิบัติตามกฎหมายต่างๆ
อย่างเคร่งครัด

2.5 ความเสี่ยงด้านภาพลักษณ์องค์กร

ภาพลักษณ์องค์กรมีผลต่อความเชื่อมั่นของผู้มีส่วนได้เสียของบริษัท ซึ่งหมายความรวมถึง ผู้ถือหุ้น
ผู้ลงทุน ผู้ขายสินค้าและบริการให้แก่บริษัท ผู้ซื้อสินค้าและรับบริการจากบริษัท
และเป็นปัจจัยหนึ่งที่มีความสำคัญต่อความสำเร็จขององค์กร
หากบริษัทมีภาพลักษณ์ที่ไม่ถูกต้องเหมาะสมหรือไม่ตรงกับความเป็นจริง
อาจส่งผลให้ผู้มีส่วนได้เสียลดความเชื่อถือและไว้วางใจในองค์กร

  การบริหารความเสี่ยง

เพื่อลดความเสี่ยงในด้านภาพลักษณ์องค์กร
บริษัทจึงได้ให้ความสำคัญในเรื่องของการกำกับดูแลกิจการที่ดี
การเปิดเผยข้อมูลของบริษัทให้มีความชัดเจน ถูกต้องและเหมาะสม
รวมทั้งได้กำหนดให้มีระเบียบปฏิบัติในเรื่องของผู้มีอำนาจในการให้ข้อมูลแก่สาธารณะ

การลงทุนในหลักทรัพย์ของซีพีเอฟ และ/หรือ การมีส่วนได้เสียกับบริษัท
ผู้ลงทุนและผู้มีส่วนได้เสียควรพิจารณาปัจจัยความเสี่ยงอันอาจจะเกิดขึ้นได้กับบริษัท
ซึ่งหากเกิดขึ้นอาจมีผลกระทบต่อผลการดำเนินงาน และ/หรือ ฐานะการเงินของบริษัท
ทำให้ไม่เป็นไปตามที่ควรจะเป็นในสถานการณ์ปกติ และ/หรือ
อาจมีผลกระทบต่อความสามารถในการบรรลุวัตถุประสงค์และเป้าหมายของบริษัท

อนึ่ง นอกเหนือจากปัจจัยความเสี่ยงที่ปรากฏในเอกสารฉบับนี้ อาจมีความเสี่ยงอื่นๆ
ซึ่งบริษัทไม่อาจทราบได้ในขณะนี้
หรือเป็นความเสี่ยงที่บริษัทพิจารณาในขณะนี้ว่าไม่มีผลกระทบในสาระสำคัญต่อการดำเนินธุรกิจของบริษัท